Hans Andersen (V), 2006-01-17:
Venstre ønsker et samfund, hvor alle får en chance, og hvor alle har gode muligheder for at skabe sig den tilværelse, de ønsker, uanset social baggrund.
Venstre ønsker et samfund, som hænger godt sammen, og hvor der ikke er stor økonomisk og social ulighed.
Samtidig er Danmark det land i verden, hvor den mindste andel af befolkningen befinder sig i lavindkomstgruppen, og 60 pct. af dem er studerende, selvstændige og hjemmeboende børn, der befinder sig i gruppen som et naturligt led i deres livsløb.
Et liberalt samfund er et trygt samfund.
Venstre vil skabe rammer for vækst og fremdrift, så vi får råd til ordentlig velfærd og til at hjælpe de mest udsatte.
Venstre ønsker, at de udsatte grupper behandles godt og får den nødvendige hjælp, og i de senere år er der gennemført en række væsentlige forbedringer af tilbuddene til de udsatte grupper i vores samfund.
Jeg vil her blot nævne behandlingsgarantierne for stofmisbrugere og alkoholikere, som er et tilbud, der i den grad har styrket det enkelte menneskes muligheder for at få hurtig og kvalificeret hjælp.
Også når det gælder mennesker uden fast bopæl kan jeg konstatere, at prioriteringen af Skæve huse-projektet er en succes.
Der er ved udgangen af 2005 givet tilsagn om etablering af 372 boliger, og beboerne i de tidligere projekter udtrykker glæde og tilfredshed over at få et sted at bo, hvor de kan være sig selv og selv bestemme deres hverdagsliv.
I Venstre ønsker vi, at alle børn og unge får mulighed for at udnytte deres potentiale – også børn og unge, der har det svært.
Derfor bakker Venstre fuldt op om regeringens indsats for at bryde den negative sociale arv, senest strategien til at bekæmpe negativ social arv, som indeholder en række nye initiativer for i alt 550 mio. kr.
De rigtige børn skal have den rigtige hjælp på det rigtige tidspunkt.
Vi skal bruge de indsatser, der virker bedst i forhold til det enkelte barn, og den sammenhængende indsats skal styrkes på tværs af faglige grænser og sektorgrænser.
Lad mig i den forbindelse nævne, at netop i går afsluttede regeringen og Dansk Folkeparti forhandlinger om indsatsen for udsatte børn i daginstitutioner, så arbejdet med at bryde den negative sociale arv kan intensiveres.
Der skal være gode muligheder for alle til at arbejde sig ud af en vanskelig situation.
Social og økonomisk fremgang skal ikke være et privilegium for de stærke, men en mulighed for alle.
Derfor er det afgørende, at alle unge får en uddannelse, og Venstre vil derfor sikre, at alle elever kan læse, når de forlader folkeskolen.
Det skal altid kunne betale sig at arbejde og at gøre en ekstra indsats.
Vi ønsker ikke et samfund, hvor det er nødvendigt at tage penge med hjemmefra, når man tager på arbejde.
Venstre ønsker et dynamisk og velstående samfund, for jo mere vækst og velstand der er i samfundet, desto bedre muligheder har vi for at hjælpe dem, der har brug for hjælp.
Afslutningsvis vil Venstre fortsat støtte arbejdet med at forbedre vilkårene for udsatte mennesker i Danmark med tilbud om konkret hjælp i den enkeltes situation.
Kun derved kan vi hjælpe mennesker videre til job eller andre tilbud, hvor der altid bygges på den enkeltes ressourcer.
På vegne af Venstre, De Konservative og Dansk Folkeparti skal jeg fremsætte følgende: Forslag til vedtagelse »Folketinget konstaterer, at de senere års finanslove og politiske initiativer har sikret vækst og velfærd i Danmark, således at samfundet er stærkt på så vel konkurrencekraft som sammenhængskraft.
Folketinget sætter indsatsen for at hjælpe udsatte højt på dagsordenen og har taget flere initiativer for at få flere ind på arbejdsmarkedet og forbedre levevilkårene for de svageste, herunder behandlingsgaranti for stofmisbrugere og alkoholikere.
Muligheden for at være på arbejdsmarkedet er vigtig for social integration.
Derfor lægges der vægt på, at sociale tilbud til udsatte grupper skal indeholde beskæftigelsesfremmende initiativer.